S-1112/2020

Mál þetta sem var dómtekið 4. júní sl., höfðaði Lögreglustjórinn á Suðurnesjum með ákæru 14. apríl 2020 á hendur ákærða A-x-x D-x-x, [...], [...], [...]: „fyrir eftirtalin brot á umferðarlögum:

I. (008- 2020- 1243)

Með því að hafa, föstudaginn 31. janúar 2020, ekið bifreiðinni [...], Sunnubraut, móts við Reykjaneshöll, í Reykjanesbæ, sviptur ökuréttindum og undir áhrifum áfengis og ávana- og fíknefna sem bönnuð eru á íslensku yfirráðasvæði (í blóði mældist alkóhól 1,19 ‰ og tetrahýdrókannabínól 9,2 ng/ml) og því ekki fær um að stjórna bifreiðinni örugglega.

Telst brot þetta varða við 1. og 2. mgr. 49. gr., 1. og 2. mgr. 50. gr. og 1. mgr. 58. gr., allt sbr. 95. gr. umferðarlaga nr. 77/2019.

I. (008- 2020- 1371)

Með því að hafa, mánudaginn 3. febrúar 2020, ekið bifreiðinni [...], vestur Reykjanesbraut, móts við Grindavíkurveg, í Reykjanesbæ, sviptur ökuréttindum og undir áhrifum áfengis og ávana- og fíknefna sem bönnuð eru á íslensku yfirráðasvæði (í blóði mældist alkóhól 1,10 ‰ og tetrahýdrókannabínól 2,6 ng/ml) og því ekki fær um að stjórna bifreiðinni örugglega.

Telst brot þetta varða við 1. og 2. mgr. 49. gr., 1. og 2. mgr. 50. gr. og 1. mgr. 58. gr., allt sbr. 95. gr. umferðarlaga nr. 77/2019.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar, sbr. 1. og 5. mgr. 101. gr. umferðarlaga nr. 77/2019.“

Kröfur ákærða í málinu eru þær að honum verði gerð sú vægasta refsing sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Samkvæmt framlögðu sakavottorði á ákærði að baki sakaferil sem nær aftur til ársins 2010, en þar af hafa eftirgreind brot áhrif við ákvörðun refsingar nú. Með dómi 1. júní það ár var hann dæmdur til sektargreiðslu og tímabundið sviptur ökurétti, fyrir ýmis brot gegn umferðarlögum, þar á meðal að hafa ekið sviptur ökurétti. Með dómi 5. janúar 2011 var hann aftur dæmdur til greiðslu sektar og tímabundinnar sviptingar ökuréttar, fyrir ýmis brot gegn umferðarlögum, þar á meðal að hafa ekið sviptur ökurétti. Með dómi 8. apríl sama ár var hann dæmdur í 45 daga fangelsi og til tímabundinnar sviptingar öku-réttar, fyrir akstur sviptur ökurétti og undir áhrifum ávana- og fíkniefna. Þau brot sem ákærði var þá sakfelldur, að einum sviptingarakstri frátöldum, framdi hann áður en dómurinn 5. janúar sama ár gekk og var honum að því leyti gerður hegningarauki, en staka sviptingarakstursbrotið framdi hann eftir þann tíma. Með dómi 16. maí 2012 var hann dæmdur í sjö mánaða fangelsi og sviptur ökurétti ævilangt, fyrir brot gegn lögum um ávana- og fíkniefni, þjófnaðarbrot, akstur sviptur ökurétti og undir áhrifum áfengis og ávana- og fíkniefna. Í því máli voru tvö brot ákærða, með því að aka sviptur ökurétti, framin fyrir þann tíma að dómurinn 8. apríl 2011 gekk, en í fjórum tilvikum eftir þann tíma ók hann sviptur ökurétti og undir áhrifum vímugjafa. Með dómi 12. febrúar 2013 var hann dæmdur í þriggja mánaða fangelsi fyrir að aka bifreið meðal annars í þrígang sviptur ökurétti og í eitt skipti einnig undir áhrifum ávana- og fíkniefna. Áréttuð var ævilöng ökuréttarsvipting ákærða. Eitt sviptingarakstursbrot ákærða í því máli, þar sem hann ók einnig of hratt, framdi ákærði áður en framangreindur dómur 16. maí 2012 gekk, en önnur brot sem hann var sakfelldur fyrir með dómnum 12. febrúar 2013, framdi hann eftir að dómurinn 16. maí 2012 gekk. Var refsing hans ákveðin sem hegningarauki. Með dómi 3. apríl 2014 var hann dæmdur í níu mánaða fangelsi fyrir akstur undir áhrifum ávana- og fíkniefna, ölvunarakstur og akstur sviptur ökurétti. Ævilöng ökuréttarsvipting hans var áréttuð. Með þeim brotum sem ákærði var þá sakfelldur fyrir rauf hann skilyrði reynslulausnar sem honum var veitt 8. mars 2013 á 170 daga eftirstöðvum refsingar og var reynslulausnin dæmd upp og ákærða dæmd refsing í einu lagi. Með dómi 1. október 2015 var hann dæmdur í átta mánuði fangelsi, fyrir að hafa það ár tvívegis ekið bifreið sviptur ökurétti og í seinna skiptið að auki undir áhrifum ávana- og fíkniefna. Ævilöng ökuréttarsvipting hans var áréttuð. Með dómi 20. maí 2016 var hann dæmdur í átta mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum ávana- og fíkniefna fyrr sama ár. Þá var hann með dómi 19. apríl 2017 dæmdur í tíu mánaða fangelsi og ævilöng ökuréttarsvipting hans áréttuð, vegna brota hans með því að aka sviptur ökurétti og undir áhrifum ávana- og fíkniefna. Að endingu var ákærði dæmdur í 8 mánaða fangelsi með dóm Héraðsdóms Reykjaness 4. október 2017 fyrir að aka sviptur ökurétti. Við mat á refsingu ákærða ber jafnframt að líta til þess að hann rauf skilyrði reynslulausnar sem honum var veitt 7. ágúst 2019 á eftirstöðvum refsingar 645 daga. Í 82. gr. laga um fullnustu refsingar nr. 15/2016 segir að dæma skuli refsingu í einu lagi fyrir það brot sem dæmt er um og svo með hliðsjón af fangelsisrefsingu sem er óafplánuð samkvæmt reglum 60. gr. almennra hegningarlaga þannig að fangelsi samkvæmt eldri dómi er virt með sama hætti og skilorðsdómur.

Þegar allt þetta er virt og með vísan til 5. töluliðar. 1. mgr. 70. gr., 60. gr. og 77. gr. almennra hegningarlaga þykir refsing ákærða hæfilega ákveðin fangelsi í 3 ár og 6 mánuði. Ekki þykja efni til að skilorðsbinda refsingu ákærða.

Með vísan til lagaákvæða í ákæru er áréttuð ævilöng svipting ökuréttar ákærða.

Á grundvelli sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður honum gert að greiða sakarkostnað málsins. Ákærði dæmist því til að greiða þann sakarkostnað sem tilgreindur er á framlögðu heildaryfirliti lögreglustjóra um sakarkostnað, dagsettu 18. mars 2020, samtals 105.129 krónur.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði, A-x-x D-x-x, sæti fangelsi í 3 ár og 6 mánuði.

Ákærði er sviptur ökurétti ævilangt frá birtingu dóms þessa að telja.

Ákærði greiði 105.129 krónur í sakarkostnað.

Ó-kk-nf E-kk-nf J-kk-nf

Rétt endurrit staðfestir

Héraðsdómur Reykjaness 18.6.2020.